text: Paris 14me Septembre 1652.
  L'arrivée du duc de Lorraine à Paris n'a esté que pour porter messrs les Princes à la paix domesticque, et à la generale, s'offrant d'en estre entremetteur, pourveu que la Cour y voulut entendre avec sincereté et franchise; mr de
  Chasteauneuff, qui estoit present, se chargea d'envoyer une lettre, que ledit duc escrivoit à sa Maté, et d'en procurer la responce.
  Le 7 de ce mois le sr de Monterau que son A.R. avoit depesché au duc de Longueville, il y avoit plus de sis semaines, pour conferer avec luy, revint de Rouen en cette ville, et rapporta que ce duc estoit inesbranlable, et qu'il demeuroit neutre, quoyqu'il eût levé un regiment d'infanterie et un de cavallerie sous la commission du Roy.
  Le 8 monsr de Turenne ayant envoyé 500 chevaux à Charenton pour enlever le bagage de l'armée des Princes, S.A.R., en ayant eu advis, y envoya 200 chevaux pour garentir ledit bagage, lequel arriva au fauxbourg St. Victor avec peu de perte; ces 500 chevaux poursuivirent led. bagage jusques à la teste dudit fauxbourg, mais craignant, que tout Paris fondît sur eux, ils se retirèrent apres avoir perdu 7 ou 8 des leurs tuez, et environ 20 prisonniers, qu'on emmena en cette ville. Le mesme jour mr de Chasteauneuff vint au Palais d'Orleans, où il donna A.S.A.R. la responce, que la Reyne faisoit à la susditte lettre au duc de Lorraine, qui portoit en substance, que sa Maté aggreoit la mediation de ce duc pour la paix, mais qu'il faloit, qu'au prealable il separast ses troupes de celles de messrs les Princes, ausquels, disoit elle, en faisant justice, elle feroit bien rendre l'obeissance, qu'ils doivent au Roy.
  Monsr le Prince s'est posté avec ses trouppes à Grosbois, Brie Comte Robert, et aux environs.
  On a eu nouvelles de Bourdeaux que le duc de Guise estoit arrivé au Bourg, où mr le Prince de Conty, l'ayant sceu s'y rendit à l'instant où le Baron de Bateville remit ce duc entre les mains de ce Prince. Il a emmené 200/m escus à monsr le Prince d'Espagne.
  Le 9 monsr le Cardal de Retz partit d'icy pour aller en Cour, suivy de plus de 20 carosses et escorté par un exempt
  et 4 gardes de S.A.R. de laquelle il avoit pris congé le jour precedent, et ont ordre de le ramener endeça, et estant là, il doit parler hautement et librement dans la harangue, qu'il fera à sa Maté.
  Le 10 on a eu advis que les deputez, que le duc de Lorraine avoit envoyez en Cour, avoient estés parfaitement traittés et renvoyés dans les carosses du Roy, ce qui faisoit croire à Compiegne, que ce duc n'estoit pas contre la Cour.
  Le xi monsr le duc de Lorraine vint de l'armée en cette ville, et fut au palais d'Orleans sur les 7 heures du soir, et en sortit 2 heures après, et alla souper avec monsr de Chevreuse.
  Le lendemain S.A.R. et le duc de Lorraine furent proche de Charenton, où monsr le Prince s'y rendit de l'armée; on y proposa une ligue offensive et defensive entre messrs les Princes et le Duc, qu'on croit devoir estre signée bien tost. Saditte A.R. revint icy sur les 10 heures du soir, comme aussy mr de Lorraine. Le mesme jour les deux semestres de la Chambre des Comptes s'estants assemblés, il y fut arresté que conformement à la volonté du Roy translation de laditte Chambre seroit faitte de Paris à Pontoise.
  Le mesme jour S.A.R. est allé voir le duc de Lorraine, lequel est indisposé, et on luy prepare un logement au palais d'Orleans.
  Le 13 du matin le courier que S.A.R. avoit envoyé en Cour dès samedy dernier, en revint sans apporter des passeports, lesquels ont aussy estés refusés à l'hostel de ville et aux compagnies souveraines. Le courrier rendit à sadte A.R. la responce du Roy à la lettre, qu'elle luy avoit escritte, qui est comme un manifeste, laquelle luy reproche tout ce qu'elle a fait, luy disant par un excès d'aigreur, que la mort de son filz, le duc de Valois, est une punition visible de Dieu pour s'estre ligué avec les
  plus mechants de tous les hommes, entendant parler de mr le Prince.
  Ce jourdhuy matin S.A.R. est allée à la maison de la Folie de Jeay, où mr le Prince se doibt rendre pour conferer ensemble sur les pretensions du duc de Lorraine, et taschcr à luy donner contentement.